
AVENTURA DOMNULUI 

Domnul Eastwood privi în tavan, spre podea... Apoi, încet, 
spre peretele din dreapta... Şi, după aceea, cu un efort peste 
puteri, îşi lipi iarăşi ochii de maşina de scris din faţa sa. 

Hârtia de un alb imaculat purta doar un titlu scris cu 
majuscule: 

MISTERUL CELUI DE-AL DOILEA CASTRAVETE, aşa suna 
titlul. Un titlu plăcut. Anthony Eastwood simţea că oricine îl va 
citi va fi în acelaşi timp şocat şi captivat. „Misterul celui de-al 
doilea castravete”?! O să spună. „Despre ce ar putea fi vorba? 
Un castravete? Al doilea castravete? Trebuie să citesc povestea 
asta!” Şi o să fie tulburat şi fermecat de uşurinţa desăvârşită cu 
care acest maestru al prozei polițiste a ţesut o intrigă 
pasionantă în jurul unei banale legume. 

Aşa era foarte bine. Anthony Eastwood ştia - ca oricine, de 
altfel - cum ar fi trebuit să fie povestirea. Necaz îl era că nu 
reuşea cu nici un chip să înceapă. Cele două atribute esenţiale 
ale unei povestiri erau titlul şi intriga; restul însemna doar 
muncă de rutină. Uneori, însuşi titlul ducea la intrigă şi totul 
venea de la sine. Acum, însă, titlul continua să îl sfideze de pe 
pagina goală şi nu lăsa să se întrezărească nici cel mai mic 
detaliu al intrigii. 

Din nou privirea lui Anthony Eastwood pretinse inspiraţie 
tavanului, podelei, tapetului... Şi nu apăru nimic. 

— Numele eroinei va fi Sonia, hotărî pentru a urgenta 
demarajul. Sonia sau... Poate Dolores. O să aibă pielea palidă ca 
fildeşul, acea culoare care nu se datorează unei sănătăţi 
precare, şi ochii asemeni lacurilor insondabile. 

Numele eroului va fi George sau, mai bine, John; ceva 
scurt şi englezesc. Apoi grădinarul - presupun că o să apară şi 
un grădinar, doar trebuie să îngrijim cumva nenorocitul ăsta de 


castravete - grădinarul ar putea fi scoţian şi să dovedească un 
pesimism amuzant în privinţa îngheţurilor timpurii... 

Uneori metoda dădea roade; nu şi în dimineaţa asta! Cu 
toate că reuşea să îi vadă clar pe Sonia, pe George şi pe 
grădinarul cel comic, aceştia nu păreau dornici să fie activi şi să 
facă ceva. 

„Ar putea fi o banană, neîndoielnic, gândi Anthony, 
disperat. Sau o salată verde sau o varză de Bruxelles? O 
criptogramă pentru Bruxelles... Răsaduri furate... Un baron 
sinistru...”. 

O fracțiune de secundă păru să se întrevadă o geană de 
lumină, dar se stinse imediat. Baronul belgian nu voia să se 
întrupeze şi Anthony îşi dădu brusc seama că îngheţurile 
timpurii şi castraveţii erau două noţiuni incompatibile, aşa că 
adio grădinar amuzant. 

— Fir-ar să fie! spuse Anthony. 

Se ridică şi apucă ziarul „Daily Mail”. Era foarte posibil ca 
cineva să fi fost ucis într-un mod care să inspire un autor ce se 
străduia din răsputeri. Însă în dimineaţa asta nu erau decât 
evenimente politice şi ştiri externe. Domnul Eastwood aruncă 
ziarul scârbit. 

Apoi luă de pe masă un roman, închise ochii şi puse 
degetul în josul unei pagini. Cuvântul pe care soarta i-l indică în 
acest fel era „oaie”. În momentul următor, dând dovadă de un 
spirit sclipitor, în minte i se derulă o întreagă povestire. O fată 
drăguță... lubitul ei fusese în război... Ea are minţile rătăcite... 
Paşte oile în munţii Scoției... O mistică întâlnire cu iubitul 
dispărut, efect final cu oi şi clar de lună, exact ca în filmele 
academice, cu fata zăcând moartă în zăpadă şi două urme de 
paşi... 

O poveste înduioşătoare! Anthony îşi părăsi creaţia cu un 
suspin şi clătină trist din cap. Ştia prea bine că editorul nu dorea 
genul acesta de povestire, oricât de frumoasă. Povestirea pe 
care o dorea şi insista s-o aibă (şi, în mod cu totul întâmplător, 
plătea o sumă frumuşică pentru a o obţine) era despre femei 
brunete şi misterioase, străpunse de un cuţit în inimă, cu un 
erou tânăr pe nedrept suspectat şi o bruscă descâlcire a 
misterului împreună cu indicarea vinovatului în persoana cea 
mai puţin dubioasă, cu sprijinul celor mai inadecvate motivări. 
De fapt, exact „Misterul celui de-al doilea castravete”! 


„Totuşi, reflectă Anthony, pariez pe zece la unu că o să 
schimbe titlul şi o să-i spună cumva şocant, ca de pildă „Adesea 
crima pângăreşte”, fără să mă întrebe. Ah! Afurisit să fie 
telefonul ăsta!” 

Se îndreptă furios spre el şi ridică receptorul. În ultimul 
ceas mai sunase de două ori - o dată, număr greşit şi altă dată, 
pentru a fi invitat la masă de o cuconiţă caraghioasă din lumea 
bună, pe care o ura amarnic, dar care fusese atât de insistentă, 
încât nu-i putuse ţine piept. 

— Alo! mârâi în receptor. 

Îi răspunse o voce de femeie, o voce catifelată, 
mângâietoare, cu o urmă de accent străin. 

— Tu eşti, iubitule? 

— Păi... Nu prea ştiu, răspunse domnul Eastwood prudent. 
Cine-i la telefon? 

— Eu, Carmen. Ascultă, iubitule. Sunt urmărită... Sunt în 
primejdie... Trebuie să vii imediat. E o chestiune de viaţă şi de 
moarte. 

— Vă rog să mă scuzaţi, se eschivă Eastwood politicos. Mi- 
e teamă că aţi greşit. 

ÎI întrerupse până să termine. 

— Vin! Dacă descoperă ce fac, mă omoară. Nu mă părăsi. 
Vino repede! Altfel mă omoară. Ştii doar, strada Kirk nr. 320. 
Parola e castravete... Ssstt! 

Auzi ţăcănitul slab când se închise telefonul la capătul 
celălalt. Foarte surprins, domnul Eastwood se întinse după cutia 
cu tutun şi îşi umplu grijuliu pipa. 

„Cred, reflectă, că a fost un efect foarte ciudat al 
propriului meu subconştient. Imposibil să fi spus castravete. 
Toată chestia asta e extraordinară. A spus castravete sau nu?” 

Nedumerit, străbătu încăperea în lung şi-n lat. 

„Strada Kirk, 320. Mă întreb despre ce-o fi vorba? O să-l 
aştepte pe celălalt să apară. Aş fi vrut să apuc să-i explic. Strada 
Kirk, nr. 320. Parola e castravete... Ah! Imposibil, absurd... 
Halucinaţie de creier extenuat”. 

Privi cu răutate maşina de scris. 

— La ce eşti bună, aş vrea să ştiu? Te-am admirat toată 
dimineaţa de pomană. Un autor trebuie să-şi culeagă ideile din 
viaţă... Din viaţă, auzi? Plec să culeg chiar acum una. 


Îşi trânti pălăria pe cap, învălui cu o privire duioasă 
colecţia sa nepreţuită de picturi pe email şi ieşi. 

Strada Kirk, aşa cum ştiu majoritatea londonezilor, este o 
stradă lungă, pustie, cu o mulţime de magazine de antichităţi, 
care oferă tot felul de obiecte false la preţuri piperate. Mai 
există şi magazine cu obiecte de alamă, sticlărie, magazine cu 
vechituri şi negustori de haine recondiţionate. 

La numărul 320 se afla un magazin cu obiecte vechi din 
sticlă. Sticlăria de tot felul umplea prăvălia peste măsură. 
Anthony fu constrâns să se mişte ca o felină pe culoarul central, 
flancat de pahare de vin, în timp ce lustre şi candelabre se 
balansau şi îi clincheteau deasupra capului. ` 

O doamnă foarte în vârstă şedea în fundul magazinului. li 
mijea o mustăcioară pe care mulţi liceeni ar fi invidiat-o şi avea 
un fel de a fi feroce. 

Se uită la Anthony şi întrebă: „Ei, bine?” cu o voce 
amenințătoare. 

Anthony era un tânăr lesne de descumpănit. Se interesă 
imediat cât ar costa nişte pahare. 

— Şase pahare, patruzeci şi cinci de şilingi. 

— Ah, da? Destul de drăguţe, nu? Astea cât costă? 

— Sunt foarte frumoase, Waterfort vechi. lţi las două cu 
optsprezece guinee. 

Domnul Eastwood pricepu că nu face decât să-şi complice 
situaţia. În secunda următoare va trebui să cumpere ceva, 
hipnotizat de ochii acestei bătrâne fioroase. Şi totuşi nu se 
putea hotărî să părăsească magazinul. 

— Dar acesta? întrebă arătând un candelabru. 

— Treizeci şi cinci de guinee. 

— Ah! oftă domnul Eastwood cu regret. Mai mult decât îmi 
pot permite. 

— Ce doriţi de fapt? Vreun cadou de nuntă? 

— Asta e! se agăţă Anthony de sugestia ei. Dar găseşti 
aşa ceva potrivit! 

— Ei, nu chiar aşa greu, zise doamna şi se ridică hotărâtă. 
Un obiect vechi de sticlă nu poate să displacă nimănui. Am o 
serie de carafe... Şi aici uite un set delicat pentru lichior, cel mai 
potrivit cadou pentru o mireasă. 


În următoarele zece minute Anthony îndură o adevărată 
tortură. Doamna îl încolţise; îi prezentă toate calităţile posibile 
ale artei sticlăriei. Începu să-l copleşească disperarea. 

— Minunat, minunat! exclamă fără vlagă, punând jos un 
pahar cu picior, care tocmai îi fusese vârât pe gât. Izbucni 
grăbit: Vă rog, aveţi telefon? 

— Nu, nu avem. E unul vizavi, la poştă. Ei, ce părere 
aveţi? Cupa sau aceste delicate pahare de rom? 

Nefiind femeie, Anthony nu era versat în arta de a ieşi 
dintr-un magazin fără să cumpere nimic. 

— Mai bine să iau serviciul ăsta de lichior, zise mohorât. 

Părea obiectul cel mai mic. Era îngrozit să nu se trezească 
în braţe cu un candelabru. 

Cu durere în suflet îşi plăti achiziţia. Apoi, în timp ce 
bătrâna îi făcea pachetul, curajul îi reveni instantaneu. La urma 
urmelor, îl va considera excentric şi, oricum, ce importanţă avea 
părerea ei! 

— Castravete, rosti clar şi răspicat. 

Bătrâna cotoroanţă încremeni. 

— Poftim? Ce-aţi spus? 

— Nimic, minţi Anthony la repezeală. 

— Ah! Mi s-a părut că aţi spus castravete. 

— Chiar aşa, o sfidă. 

— De ce n-aţi zis de la început? Mi-am pierdut vremea de 
pomană. Pe uşa aia şi sus la etaj. Vă aşteaptă. 

Ca prin vis, Anthony trecu prin uşa indicată şi urcă nişte 
scări extrem de murdare. La capătul lor, o altă uşă stătea 
deschisă, lăsând să se vadă un salon micuţ. 

Pe un scaun şedea o fată şi privea fix spre uşă cu o 
expresie de nerăbdare. 

Ce fată! Avea într-adevăr acea paloare de ivoriu despre 
care Anthony scrisese atât de des... Şi ochii! Ce ochi! Nu era 
englezoaică, puteai vedea dintr-o privire. Avea ceva exotic, 
străin, vizibil chiar şi în simplitatea prețioasă a rochiei. 

Anthony se opri în prag oarecum descumpănit. Se pare că 
sosise clipa explicaţiilor. Dar, cu un mic țipăt de încântare, fata 
se ridică şi zbură în braţele lui. 

— Ai venit! strigă. Ai venit, Cerul fie binecuvântat! 


Anthony, nefiind o persoană care să nu profite de 
împrejurări, o îmbrăţişă fierbinte. În cele din urmă, ea se 
desprinse şi îl măsură cu fermecătoare sfială. 

— Nu te-aş fi recunoscut niciodată, zise. N-aş fi putut. 

— N-ai fi putut? întrebă Anthony abia auzit. 

— Nu, până şi ochii mi se par altfel... Şi eşti de zece ori 
mai frumos decât mi-am închipuit vreodată. 

— Sunt? 

În sinea lui, Anthony se îmbărbăta: „Fii calm, bătrâne, fii 
calm! Lucrurile merg bine, dar nu-ţi pierde capul”. 

— Pot să te sărut din nou, da? 

— Desigur, acceptă inimos. De câte ori vrei. 

Urmă un interludiu foarte plăcut. 

„Mă întreb cine dracu' sunt? gândi Anthony. Sper din tot 
sufletul să nu apară adevăratul individ. Ce scumpă e!” 

Deodată, fata se retrase din braţele sale, cu o privire 
îngrozită. 

— Nu ai fost urmărit? 

— Nu. 

— Ah, sunt teribil de vicleni. Nu îi cunoşti aşa cum îi 
cunosc eu. Boris e un diavol. 

— Îl aranjez eu pe Boris ăsta. 

— Eşti un leu... Da, un leu! Ei sunt nişte canalii, toţi. 
Ascultă, l-au găsit. Mă omoară dacă află. Mi-a fost frică... N-am 
ştiut ce să fac şi apoi m-am gândit la tine... Sst! Ce-a fost asta? 

Un zgomot, jos, în magazin. Îi făcu semn să rămână pe loc 
şi ieşi în vârful picioarelor. Se reîntoarse palidă, cu priviri 
înfricoşate. 

— Poliţia! Vin sus. Ai vreun cuţit? Un pistol? Ce ai? 

— Draga mea, doar nu te aştepţi să omor un poliţist? 

— Oh, eşti nebun, nebun de legat! O să te ia cu ei şi o să 
te spânzure. 

— Ce să facă? Întrebă domnul Eastwood cu un fior foarte 
neplăcut pe şira spinării. 

Pe scară se auzeau paşi grei. 

— Uite-i că vin, şopti fata. Să negi totul. E singura 
speranță. 

— Îmi vine destul de uşor, murmură domnul Eastwood 
sotto voce. 


În clipa următoare doi bărbaţi intrară în încăpere. Erau 
îmbrăcaţi civil, dar felul lor de a se purta, oficial, vorbea despre 
o îndelungată experienţă. Cel mai scund, un brunet cu ochii 
cenușii, liniştiţi, era purtătorul de cuvânt. 

— Te arestez, Conrad Fleckman, pentru asasinarea Annei 
Rosenborg. Tot ce spui va fi folosit împotriva ta. lată mandatul 
de arestare şi ai face bine să ne urmezi în linişte. 

Un strigăt înnăbuşit scăpă de pe buzele fetei. Anthony 
înaintă cu un zâmbet ciudat. 

— Faceţi o greşeală, domnule ofiţer, rosti el amabil. 
Numele meu e Anthony Eastwood. 

Cei doi detectivi nu părură deloc impresionați. 

— O să vedem asta mai târziu, îi promise cel care tăcuse. 
Până una alta, vii cu noi. 

— Conrad! ţipă fata. Conrad, nu-i lăsa să te ia! 

Anthony privi spre detectivi. 

— Îmi veţi permite, fără îndoială, să-mi iau rămas bun de 
la această tânără doamnă? 

Cu mai multă decenţă decât se aşteptase, cei doi bărbaţi 
se îndreptară spre uşă. Anthony o trase pe fată în colţul dinspre 
fereastră şi-i vorbi repede, pe un ton coborât. 

— Ascultă-mă! E adevărat ce-am spus. Nu sunt Conrad 
Fleckman. Când ai sunat azi dimineaţă, probabil că s-a făcut 
legătura greşit. Numele meu este Anthony Eastwood. Am venit 
la chemarea ta fiindcă... Mă rog, am venit. 

ÎI privi neîncrezătoare. 

— Nu eşti Conrad Fleckman? 

— Nu. 

— Oh, strigă ea cu profundă tristeţe. Şi te-am sărutat! 

— Nu-i nimic, o încurajă domnul Eastwood. Primii creştini 
practicau des chestia asta. Foarte sensibili! Acum, fii atentă. O 
să-i manevrez pe ăştia doi. O să îmi dovedesc curând 
identitatea. Intre timp, nu te vor necăji şi îl vei avertiza pe acest 
Conrad, care îţi este atât de drag. După aceea... 

— Da? 

— Ei, doar atât. Numărul meu de telefon este: 
Northwestern 1743. Şi ai grijă să nu-ţi dea legătura greşit. 

Ea îl răsplăti cu o privire fermecătoare, jumătate lacrimi, 
jumătate zâmbet. 

— N-am să uit... Sigur n-am să uit. 


— Atunci e-n regulă. La revedere. Cred că... 

— Da? 

— În legătură cu primii creştini... Încă o dată nu mai 
contează, nu-i aşa? 

Îşi încolăci braţele în jurul gâtului lui. Buzele de-abia li se 
atinseră. 

— Îmi placi... Da, îmi placi. Să ţii minte asta, orice s-ar 
întâmpla, da? 

Anthony se eliberă din strânsoare cu părere de rău şi se 
îndreptă spre cei ce-l arestaseră. 

— Sunt gata să vin cu voi. Cred că nu vreţi s-o reţineţi şi 
pe această tânără?! 

— Nu domnule, asta e totul, răspunse politicos bărbatul 
cel scund. 

„Civilizaţi băieţi au la Scotland Yard!”, îşi spuse Anthony în 
vreme ce îi urma pe scări în jos. 

În magazin - nici urmă de bătrână, dar Anthony prinse o 
răsuflare grea din spatele unei uşi şi se gândi că urmăreşte de 
acolo cu atenţia încordată evenimentele. 

Ajuns din nou în mizeria străzii Kirk, Anthony respiră 
adânc şi i se adresă celui scund. 

— Acum, domnule inspector... Sunteţi inspector, cred, nu? 

— Desigur, domnule. Inspector-detectiv Verrall. 
Dumnealui este sergent-detectiv Carter. 

— Ei, bine, domnule inspector Verrall, a venit timpul să 
spunem lucrurilor pe nume... Şi ascultaţi-mă cu atenţie. Nu sunt 
Conrad şi cum îl mai cheamă. Mă numesc An thony Eastwood, 
după cum v-am precizat, şi sunt de profesie scriitor. Dacă mă 
veţi însoţi până acasă, cred că voi putea aduce dovezi suficiente 
în legătură cu identitatea mea. 

Ceva din felul în care vorbea Anthony păru să-i 
impresioneze pe detectivi. Pentru prima oară, figura lui Verrall 
căpătă o expresie de îndoială. 

Aparent, Carter se lăsă mai greu convins. 

— Îndrăznesc să vă reamintesc, pufni el plin de sarcasm, 
că tânăra doamnă vă spunea „Conrad”, în toată legea. 

— Ah, asta e altă poveste. Dumneavoastră pot să vă 
mărturisesc că... hm... Motive personale m-au îndemnat să mă 
dau drept Conrad în faţa fetei. O chestiune personală, 
înţelegeţi? 


— O poveste plauzibilă, nu? Observă acru Carter. Nu, 
domnule! Vii cu noi. Fă-i semn taxiului, Joe! 

Un taxi opri şi cei trei urcară. Anthony mai făcu o ultimă 
încercare, adresându-se lui Verrall: 

— Ascultă-mă, dragă inspectore, ce rău poate fi dacă 
treceţi pe la mine pe acasă să vedeţi dacă spun adevărul sau 
nu? Puteţi păstra taxiul, dacă vreţi; iată o ofertă generoasă! 
Cinci minute nu înseamnă mare lucru. 

Verrall îl privi scrutător. 

— O să mergem, rosti deodată. Deşi pare ciudat, cred că 
spui adevărul. Nu vrem să ne facem de râs arestând pe cine nu 
trebuie. Unde stai? 

— Cartierul Brandenburg, nr. 48. 

Verrall se aplecă înainte şi îi strigă şoferului adresa. 
Tăcură până la destinaţie, când Carter sări din maşină, iar 
Verrall îi făcu semn lui Anthony să-l urmeze. 

— Nu e nevoie să creăm nimănui neplăceri, explică Verrall 
în timp ce cobora şi el. Intrăm detaşat, ca şi cum domnul 
Eastwood şi-ar aduce acasă nişte prieteni. 

Anthony îi fu deosebit de recunoscător pentru sugestie, iar 
opinia sa despre Secţia de Investigaţii Criminalistice se 
îmbunătăţi simţitor. În hol, norocul li-I scoase în cale pe Rogers, 
portarul. Anthony se opri. 

— A, bună seara, Rogers, rosti ca din întâmplare. 

— Bună seara, domnule Eastwood, răspunse portarul 
respectuos. Se ataşase de Anthony, care dădea un exemplu de 
generozitate, nu întotdeauna urmat şi de vecinii săi. 

Anthony se opri în capul scărilor. 

— Apropo, Rogers. De când locuiesc eu aici? Tocmai 
discutam cu prietenii mei. 

— Staţi să-mi amintesc, domnule. Cred că în curând se fac 
patru ani. 

— Exact aşa mă gândeam şi eu. 

Anthony aruncă o privire triumfătoare spre detectivi. 
Carter se încruntă, dar Verrall zâmbi din toată inima. 

— Foarte bine, domnule, dar nu îndeajuns, remarcă el. 
Urcăm? 

Anthony descuie uşa. Îşi aminti încântat că Seamark, omul 
care îl ajuta la menaj, era plecat. Cu cât mai puţini martori la 
această catastrofă, cu atât mai bine! 


Maşina de scris stătea unde o lăsase. Carter se îndreptă 
spre masă şi citi titlul din pagină. 

— MISTERUL CELUI DE-AL DOILEA CASTRAVETE? întrebă 
cu voce mohorâtă. 

— Una din povestirile mele, exclamă Anthony nonşalant. 

— Încă un punct bun pentru dumneavoastră, domnule, 
încuviinţă Verrall clipind din ochi. Apropo, domnule, despre ce e 
vorba? Care e misterul celui de-al doilea castravete? 

— Ei, aici m-aţi prins. Tocmai cel de-al doilea castravete a 
declanşat toată încurcătura. 

Carter îl privi intens. Brusc, clătină capul şi îşi lovi fruntea 
în mod semnificativ. 

— Tâmpit eşti, amice! mormăi el suficient de tare pentru a 
fi auzit. 

— Acum, domnilor, rosti domnul Eastwood, să trecem la 
lucru. Aici sunt scrisorile adresate mie, carnetul meu de cecuri, 
comunicări de la editori. De ce mai aveţi nevoie? 

Verrall examină hârtiile pe care Anthony le aruncase în 
faţa lui. 

— În ceea ce mă priveşte, începu politicos, nu-mi mai 
trebuie nimic. M-aţi convins. Dar nu îmi pot asuma singur 
răspunderea de a vă elibera. Vedeţi, deşi pare limpede că aţi 
locuit aici timp de câţiva ani sub numele de Eastwood, e totuşi 
posibil ca Conrad Fleckman şi Anthony Eastwood să fie una şi 
aceeaşi persoană. Trebuie să fac o cercetare amănunţită a 
apartamentului, să vă iau amprentele şi să telefonez la sediu. 

— Un program destul de vast, remarcă Anthony. Vă asigur 
că sunteţi invitaţii mei să-mi cunoaşteţi micile secrete vinovate 
care o să vă cadă în mână. 

Inspectorul se încruntă. Deşi detectiv, avea şi el 
personalitate! 

— Sunteţi bun să intraţi împreună cu Carter în camera 
mică din fundul casei în timp ce eu îmi văd de treabă? 

— În regulă, acceptă Anthony îmbufnat. Bănuiesc că nu se 
poate altfel, nu? 

— Adică? 

— Ca dumneavoastră, cu mine şi cu câteva pahare bune 
de whisky să stăm în camera mică în timp ce prietenul nostru, 
sergentul, să-şi efectueze laborioasa cercetare... 

— Dacă preferaţi compania mea... 


— Da. 

Îl lăsară pe Carter să examineze conţinutul biroului, cu 
dexteritatea caracteristică profesiunii. Când ieşeau, îl auziră 
ridicând telefonul şi cerând Scotland Yardul. 

— Nu e chiar aşa de rău, constată Anthony aşezânduse cu 
un pahar de whisky cu sifon alături, după ce îl servise şi pe 
inspectorul Verrall. Trebuie să beau eu întâi, ca să vă dovedesc 
că nu e otrăvit? 

Inspectorul zâmbi. 

— Toate astea sunt împotriva regulamentului, remarcă el. 
Dar ştim şi noi câte ceva în profesiunea noastră. Mi-am dat 
seama de la început că facem o greşeală. Dar, natural, e 
obligatoriu să respectăm toate formele legale. Nu putem să ne 
dezbărăm de obiceiuri, nu, domnule? 

— Cred că nu, spuse Anthony cu regret. Sergentul nui un 
coleg prea bun, totuşi, nu-i aşa? 

— Ah, e un om foarte bun. Nu-i uşor să-l faci vinovat de 
ceva. 

— Mi-am dat seama de asta. Apropo, inspectore, există 
vreun impediment să aflu şi eu câte ceva despre mine? 

— Adică? 

— Ei, hai, chiar nu vă daţi seama că sunt mort de 
curiozitate? Cine e Anna Rosenborg şi de ce am omorât-o? 

— O să citiţi în ziare mâine. 

— Mâine aş putea fi Eu Însumi cu cei zece mii de ani ai lui 
ieri”, cită Anthony. Cred că îmi puteţi satisface curiozitatea 
perfect legitimă. Lăsaţi de-o parte reticenţa profesională şi 
povestiţi-mi! 

— E cu desăvârşire interzis de regulament. 

— Inspectore dragă, tocmai când ne împrietenirăm aşa de 
repede? 

— Bine, domnule... Anna Rosenborg era de origine 
germană şi locuia la Hampstead. Deşi fără cine ştie ce mijloace 
de existenţă evidente, devenea din an în an tot mai bogată. 

— Eu sunt exact pe dos, comentă Anthony. Am mijloace 
de existenţă considerabile şi totuşi pe an ce trece devin tot mai 
sărac. Poate că m-aş fi descurcat mai bine dacă aş fi trăit în 
Hampstead. Auzisem eu că Hampstead e foarte tonifiant. 

— La un moment dat, continuă Verrall, s-a apucat de 
negustoria cu haine recondiţionate. 


— Îmi amintesc cum mi-am vândut şi eu uniforma după 
război... 

— In urmă cu zece ani, la Londra se aflau mai mulţi 
refugiaţi politici spanioli; printre ei, un oarecare Don Fernando 
Ferrarez cu tânăra lui soţie şi cu copilul. Erau foarte săraci şi 
soţia era bolnavă. Anna Rosenborg i-a vizitat acasă şi i-a 
întrebat dacă n-au ceva haine de vânzare. Don Fernando era 
plecat şi soţia lui s-a hotărât să se despartă de un magnific şal 
spaniol, împodobit cu o minunată broderie, unul din ultimele 
cadouri pe care i le făcuse soţul ei înainte de a părăsi Spania. 
Când s-a întors, pe Don Fernando l-a cuprins o furie nebună 
aflând că şalul fusese vândut şi a încercat zadarnic să-l 
recupereze. Când în sfârşit a găsit-o pe femeia care-l 
cumpărase, aceasta i-a declarat că îl revânduse unei 
necunoscute. Don Fernando era disperat. Două luni mai târziu a 
fost înjunghiat în plină stradă şi a murit din pricina rănilor. Din 
acel moment Anna Rosenborg a părut, în mod suspect, că pur şi 
simplu se scaldă în bani. In următorii zece ani, casa ei din 
Hampstead a fost prădată de nu mai puţin de opt ori. Patru 
dintre încercări au dat greş şi nimic nu a dispărut din casă; în 
celelalte cazuri, printre lucrurile furate s-a aflat şi câte un şal 
brodat. 

Inspectorul se opri puţin, apoi continuă în urma unui semn 
nerăbdător din partea lui Anthony: 

— Cu o săptămână în urmă, Carmen Ferrarez, tânăra fată 
a lui Don Fernando, a sosit la noi în ţară, venind dintr-o 
mănăstire din Franţa. Prima sa mişcare a fost să o caute pe 
Anna Rosenborg la Hampstead. De acolo ni s-a raportat că ar fi 
avut o discuţie violentă cu bătrâna; ultimele ei cuvinte înainte 
de despărţire le-a auzit un servitor: „încă îl mai ai, a ţipat ea. În 
toţi anii ăştia te-ai îmbogăţit de pe urma lui, dar îţi promit 
solemn că până la urmă o să-ţi aducă ghinion. N-ai nici un drept 
moral asupra lui şi o să vină ziua în care ai să doreşti să nu fi 
văzut niciodată Şalul Celor o Mie de Flori”. 

Trei zile după această ceartă, Carmen Ferrarez a dispărut 
în mod misterios de la hotelul unde stătea. În camera ei a fost 
găsit un nume şi o adresă - numele lui Conrad Fleckman şi o 
notă din partea cuiva presupus a fi un anticar, prin care acesta o 
întreba dacă era dispusă să se despartă de un oarecare şal 


brodat pe care îl credea în posesia ei. Adresa de pe bilet era 
falsă. 

E limpede că şalul e cheia întregului mister. leri dimineaţă, 
Conrad Fleckman a vizitat-o pe Anna Rosenborg. Au stat închişi 
o oră sau chiar mai mult. Când el a plecat, femeia a fost obligată 
să se întindă în pat, într-atât a tulburat-o întrevederea cu el. Dar 
a dat ordin ca, în cazul în care ar fi dorit să o mai vadă, să fie 
neapărat primit. Azi-noapte s-a sculat şi a ieşit din casă pe la ora 
nouă şi nu s-a mai întors. A fost găsită de dimineaţă în casa 
unde locuia Conrad Fleckman, înjunghiată în inimă. Pe podea, 
lângă ea, era... Ce crezi că era? 

— Şalul, întrebă Anthony cu sufletul la gură. Şalul Celor o 
Mie de Flori? 

— Ceva mult mai groaznic. Ceva care explică întregul 
mister al şalului şi scoate la iveală întreaga lui valoare... Scuză- 
mă, cred că e şeful... 

Intr-adevăr, sunase cineva la uşă. Anthony îşi stăpâni 
nerăbdarea cum putu şi-l aşteptă pe inspector să se reîntoarcă. 
Acum era sigur pe poziţii. De îndată ce-i vor lua amprentele, îşi 
vor da seama de eroarea comisă. 

Şi apoi poate îl va suna şi Carmen. 

Şalul Celor o Mie de Flori! Ce poveste stranie! Exact genul 
de poveste care să creeze cadrul adecvat pentru frumuseţea 
desăvârşită şi sumbră a fetei. 

Carmen Ferrarez... 

Se smulse din visare... Unde stă atâta inspectorul? Se 
ridică şi deschise uşa brusc. In încăpere domnea o linişte 
stranie. Să fi plecat? Nu fără să-i spună un cuvânt... 

Se grăbi spre cealaltă cameră. Era goală; la fel şi salonul. 
Ciudat de goală. Avea un aspect pustiu, dezordonat. Cerule! 
Picturile lui pe email... Argintul! 

îngrozit, străbătu în goană tot apartamentul său. Aceeaşi 
poveste; apartamentul fusese golit. Toate obiectele de valoare - 
şi Anthony poseda gustul rafinat al unui colecţionar serios de 
lucruri mici - fuseseră luate. 

Cu un horcăit, Anthony se împletici până la un scaun pe 
care se prăbuşi cu capul în mâini. Îl trezi soneria de la intrare. 
Deschise uşa şi se pomeni în faţă cu Rogers. 

— Vă rog să mă scuzaţi, îi spuse acesta. Dar domnii şi-au 
închipuit că s-ar putea să aveţi nevoie de ceva. 


— Domnii? 

— Cei doi prieteni ai dumneavoastră, domnule. l-am ajutat 
la împachetat cât mi-a stat în puteri. Noroc că aveam două 
valize bune în subsol. 

— Ochii îi căzură pe podea. 

— Am măturat cât am putut de bine, domnule. 

— Ai împachetat lucrurile aici? mugi Anthony. 

— Bineînţeles, domnule. Nu asta aţi dorit? Domnul cel 
înalt mi-a spus să împachetez şi, dacă am văzut că eraţi ocupat 
să vorbiţi cu celălalt domn în camera mică, nu am vrut să vă 
deranjez. 

— Nu eu vorbeam cu el, zise Anthony. El vorbea cu mine... 
Afurisit să fie! 

Rogers tuşi. 

— Îmi pare foarte rău că a fost necesar, domnule, spuse. 

— Necesar să ce? 

— Să vă despărțiți de micile dumneavoastră comori, 
domnule. 

— Ce? Oh, da! Ha, ha, ha! râse el albastru. Presupun că 
deja au plecat, nu? Acei... Acei prieteni ai njei, vreau să spun. 

— O, da, domnule. Au plecat de mult. Am pus valizele în 
taxi şi domnul cel înalt a urcat din nou şi apoi au ieşit în fugă şi 
au plecat imediat... Scuzaţi-mă, domnule, e ceva în neregulă? 

Rogers avea tot dreptul să întrebe. Geamătul cavernos 
emis de Anthony ar fi născut bănuieli în mintea oricui. 

— Totul este în neregulă, mulţumesc, Rogers. E clar că tu 
nu ai de ce să fi învinuit. Lasă-mă să stau la o mică şuetă cu 
telefonul. 

Cinci minute mai târziu, Anthony se confesa inspectorului 
Driver, care stătea în faţa lui cu blocnotesul în mână. Un individ 
neplăcut, inspectorul Driver (reflectă Anthony) şi care nu arăta 
deloc a inspector. De fapt, era teatral de-a binelea. Încă un 
exemplu grăitor al superiorității Artei asupra Naturii! 

Anthony ajunse la capătul povestirii. Inspectorul închise 
blocnotesul. 

— Ei, bine? se interesă Anthony îngrijorat. 

— Clar ca bună ziua, rosti inspectorul. E banda lui 
Patterson. Au făcut o mulţime de chestii isteţe în ultima vreme. 
Un bărbat înalt, blond, unul mai scund, brunet şi fata. 

— Fata? 


— Da, brunetă şi foarte drăguță. De obicei e folosită ca 
momeală. 

— 0... spaniolă? 

— Puteţi să-i spuneţi şi aşa. S-a născut la Hampstead. 

— Am spus eu că e un loc foarte tonic! murmură Anthony. 

— Da, e suficient de limpede, spuse inspectorul şi se ridică 
să plece. V-a prins la telefon şi v-a îmbrobodit cu o poveste. Şi-a 
închipuit că o să veniţi. Apoi s-a dus la Mama Gibson, care nu se 
dă în lături să accepte un bacşiş, deoarece găseşte jenant să-i 
lase să se întâlnească în public... Amanţii, adică, înţelegeţi, 
nimic criminal. Cazi în cursă, ei te aduc înapoi acasă şi, în timp 
ce unul îţi îndrugă o poveste, celălalt o şterge cu prada. In mod 
cert banda lui Patterson, e mâna lor. 

— Şi lucrurile mele? se interesă neliniştit Anthony. 

— Facem tot ce putem, domnule. Dar sunt deosebit de 
vicleni. 

— Aşa şi par, oftă Anthony amărât. 

Abia plecă inspectorul şi cineva sună la uşă. Anthony 
deschise. Era un băieţel cu un pachet în mână. 

— Un comision pentru dumneavoastră, domnule. 

Anthony îl luă surprins. Nu aştepta nici un fel de pachet. 
Intră în salon şi-i tăie sfoara. 

Un set de pahare de lichior! 

Pe fundul unui pahar zări un trandafiraş artificial. Mintea îi 
zbură înapoi în strada Kirk, în camera de la etaj. 

„Îmi placi... Da, îmi placi. Să ţii minte asta orice s-ar 
întâmpla, da?” 

Erau vorbele ei. Orice s-ar întâmpla... A vrut să spună că... 

Anthony îşi reveni din visare. 

„Aşa nu mai merge!”, se admonestă de unul singur. 

Ochii îi căzură pe maşina de scris şi se aşeză cu o figură 
decisă. 

MISTERUL CELUI DE-AL DOILEA CASTRAVETE. 

Din nou, faţa lui căpătă o expresie visătoare. Şalul Celor o 
Mie de Flori. Ce se găsise oare pe podea, lângă cadavru? Lucrul 
groaznic, care explica întreg misterul... 

Nimic, desigur, din moment ce totul nu fusese decât o 
născocire menită să-i distragă atenţia şi povestitorul folosise 
trucul celor „O mie şi una de nopţi” care se opresc în punctul cel 
mai interesant al povestirii. Dar n-ar putea fi acolo şi un lucru 


groaznic, care să explice întregul mister? N-ar putea? Dacă 
cineva şi-ar pune mintea la contribuţie? 

Anthony smulse foaia din maşina de scris şi puse alta. 
Bătu la maşină titlul: 

MISTERUL ŞALULUI SPANIOL. 

O clipă sau două îl privi în linişte. 

Apoi începu să bată vertiginos... 


SFÂRŞIT 


1 titlul original: „Mr. Eastwood's Adventure”; publicat în 
„Novel” în 1924 şi în „Listerdale Mystery” în 1934. 


